b"\n_START_ARTICLE_\nAntoni Llin\xc3\xa0s i Massanet\n_START_SECTION_\nBiografia\n_START_PARAGRAPH_\nCursats els seus estudis de filosofia i teologia, fou institu\xc3\xaft lector de filosofia i promogut als ordes menors i majors, i arriba al presbiterat el 1659. _NEWLINE_El 1664 se celebr\xc3\xa0 a Roma el Cap\xc3\xadtol General de l'Orde Francisc\xc3\xa0 en el qual prengueren part el preministre i el custodi de la prov\xc3\xadncia americana de Sant Pere i Sant Pau de la Nova Espanya (M\xc3\xa8xic), demanant missioners. De tornada de Roma, passaren per Mallorca i el P. Antoni Llin\xc3\xa0s s'inscriv\xc3\xad a la llista dels futurs missioners. _NEWLINE_Arrib\xc3\xa0 a Am\xc3\xa8rica el 1665, i ben prest fou promogut a l'Ofici de lector. Enseny\xc3\xa0 a Quer\xc3\xa9taro, Celaya i Valladolid (avui Morelia), d'on fou nomenat guardi\xc3\xa0. El 1679, elegit custos provincial de Mixoac\xc3\xa1n amb vot en el Cap\xc3\xadtol General de Roma, parteix cap a Europa. Passa a Mallorca, Barcelona i Madrid, on visita el Ministre General i li comunica, seguint les idees de Ramon Llull, el pressament de la necessitat de fundar un col\xc2\xb7legi de missioners. _NEWLINE_A Roma obtengu\xc3\xa9 del papa Innocenci XI el breu que confirmava la fundaci\xc3\xb3 del nou col\xc2\xb7legi i \xc3\xa9s nomenat prefecte de les missions de les Indies Occidentals, el 1682._NEWLINE_L'any seg\xc3\xbcent, va a M\xc3\xa8xic acompanyat de 24 nous missioners i erigeix el Convent de Quer\xc3\xa9taro en Col\xc2\xb7legi de Missioners, a prop de la Sierra Gorda. D'aqu\xc3\xad sortirien els missioners per anar a evangelitzar i arribarien a Calif\xc3\xb2rnia i Texas. _NEWLINE_Fruit dels seus viatges a Espanya i a Roma aconsegu\xc3\xad la fundaci\xc3\xb3 d'altres col\xc2\xb7legis missionals: Escornalbou (Catalunya), La Oliva (Castella), Calamocha (Arag\xc3\xb3), Cehegin (Cartagena), Sant Esperit del Monte (Val\xc3\xa8ncia) i el d'Ozzier (Sardenya). _NEWLINE_Mor\xc3\xad a Madrid, el 1693, amb fama de santedat. Les seves ex\xc3\xa8quies se celebraren a Sant Francesc amb l'assist\xc3\xa8ncia del rei Carles II. Igualment a Quer\xc3\xa9taro, Ciutat de Mallorca i Art\xc3\xa0.\n_START_SECTION_\nReconeixements\n_START_PARAGRAPH_\nA Art\xc3\xa0, el seu poble natal, t\xc3\xa9 una pla\xc3\xa7a amb el seu nom. Aix\xc3\xb2 fou possible, ja que havia estat anomenat Fill Il\xc2\xb7lustre d'Art\xc3\xa0."